b'\n_START_ARTICLE_\nMiokarditas\n_START_PARAGRAPH_\nMiokarditas (lot. myocarditis)\xc2\xa0\xe2\x80\x93 \xc5\xa1irdies raumens (miokardo) infekcin\xc4\x97s, autoimunin\xc4\x97s ar toksin\xc4\x97s kilm\xc4\x97s u\xc5\xbedegimas. \xc5\xa0irdies raumen\xc4\xaf pa\xc5\xbeeid\xc5\xbeia imunokompleksiniai junginiai, kuri\xc5\xb3 gamyb\xc4\x85 paskatina virus\xc5\xb3 i\xc5\xa1skiriami toksinai. U\xc5\xbedegimas gali i\xc5\xa1plisti visame \xc5\xa1irdies raumenyje ir pa\xc5\xbeeisti net smulki\xc4\x85sias \xc5\xa1irdies kraujagysles. Lengvesniu atveju i\xc5\xa1sivysto \xc5\xbeidininis miokarditas, pa\xc5\xbeeid\xc5\xbeiantis nedidel\xc4\xaf \xc5\xa1irdies raumens plot\xc4\x85 (nuo keli\xc5\xb3 mm iki keli\xc5\xb3 cm).\n_START_SECTION_\nLigos eiga\n_START_PARAGRAPH_\nKlinikiniai miokardito po\xc5\xbeymiai labai \xc4\xafvairuoja: nuo besimtomio arba labai lengvo (da\xc5\xbeniausiai) iki \xc5\xbeaibi\xc5\xa1ko, galin\xc4\x8dio pasibaigti mirtimi (pasitaiko retai). Greta \xe2\x80\x9e\xc5\xa1irdini\xc5\xb3\xe2\x80\x9c simptom\xc5\xb3 b\xc5\xabna ligos, suk\xc4\x97lusios miokardit\xc4\x85 simptomai (pavyzd\xc5\xbeiui, gripo simptomai: kar\xc5\xa1\xc4\x8diavimas, galvos skausmas, raumen\xc5\xb3 skausmai, \xe2\x80\x9ekaul\xc5\xb3 lau\xc5\xbeymas\xe2\x80\x9c). Vadinama besimtom\xc4\x97 forma gali ir negydant baigtis pasveikimu arba vystosi l\xc4\x97tinis \xc5\xa1irdies nepakankamumas. Nedidelis procentas ligoni\xc5\xb3 suserga \xc5\xabminiu aktyviu miokarditu. J\xc5\xb3 ligos eiga da\xc5\xbeniausiai \xc5\xbeaibi\xc5\xa1ka. Staigiai silpsta \xc5\xa1irdies raumuo, vystosi \xc5\xabminis \xc5\xa1irdies nepakankamumas iki kardiogeninio \xc5\xa1oko. Dalis ligoni\xc5\xb3, net ir gydom\xc5\xb3, mir\xc5\xa1ta, i\xc5\xa1gyvenusiems da\xc5\xbenai reikia persodinti \xc5\xa1ird\xc4\xaf, ir tik nedaugeliui atsistato \xc5\xa1irdies raumens stiprumas. Skiriamas vangios eigos miokarditas, kuriam b\xc5\xabdingas palaipsnis l\xc4\x97tinio \xc5\xa1irdies nepakankamumo vystymasis, t. y., \xc5\xa1irdies raumuo i\xc5\xa1 l\xc4\x97to silpsta. Vystosi taip vadinama dilatacin\xc4\x97 kardiomiopatija.\n_START_SECTION_\nTyrimai ir diagnostika\n_START_PARAGRAPH_\nMiokardit\xc4\x85 diagnozuoti yra tikrai labai sunku net ir labai patyrusiam gydytojui. Pats ligonis to padaryti negali! Diagnozuoti padeda simptomai (nors jie n\xc4\x97ra specifiniai ir \xc4\xafmituoja daugel\xc4\xaf lig\xc5\xb3), elektrokardiograma, \xc5\xa1irdies echoskopija, kr\xc5\xabtin\xc4\x97s l\xc4\x85stos rengenograma (gali rodyti \xc5\xa1irdies i\xc5\xa1sipl\xc4\x97tim\xc4\x85), kraujo tyrimas (ie\xc5\xa1koma u\xc5\xbedegimo po\xc5\xbeymi\xc5\xb3, \xc5\xa1irdies raumens pa\xc5\xbeeidimo rodikli\xc5\xb3). Esant neai\xc5\xa1kiai diagnozei, tenka atlikti \xc5\xa1irdies biopsij\xc4\x85, t. y., su specialia adata \xc4\xafduriama ir paimamas ma\xc5\xbeas \xc5\xa1irdies raumens gabal\xc4\x97lis.\n_START_SECTION_\nGydymas\n_START_PARAGRAPH_\nJei yra \xc5\xa1irdies nepakankamumas, skausmas kr\xc5\xabtin\xc4\x97je ar \xc5\xa1irdies ritmo sutrikimai, gydoma ligonin\xc4\x97je. Gydymas etiotropinis (pagrindin\xc4\x97s ligos) ir simptominis. Paskutiniu atveju atliekama \xc5\xa1irdies transplantacija. Gydant miokardit\xc4\x85 tur\xc4\x97t\xc5\xb3 b\xc5\xabti taikomos bendrosios priemon\xc4\x97s \xc5\xabmaus periodo metu (ribojamas fizinis kr\xc5\xabvis), skiriamas \xc5\xa1irdies nepakankamumo gydymas, esant reikalui imunosupresinis gydymas. Gydymas tur\xc4\x97t\xc5\xb3 b\xc5\xabti parinktas ir pritaikytas individualiai.'